《送陈肖玉长教擢教楚藩》
明代·赵完璧

胡为孤奇姿，觏此青海曲。玄简如有情，纲常僻邑鹄。

朱丝返淳元，綵笔振颓俗。霢霂膏幽兰，剞劂试良玉。

炫日夭桃崇紫霞，凌风瑶笋超贞华。楚淮弦诵春无涯，龙门蟾窟文泽赊。

歘有紫泥书，仰翥丹霄凤。潇湘杳灵翰，琬琰破尘梦。

怅惘湖水春，索寞山阳弄。挹之不可留，濒溪薄相送。

青青杨柳摇碧波，孤帆万里情如何。醁𨤍一酌强君酡，青萍三尺为君磨。

江空岁晚目力短，霜寒秋老雁无多。荒城银烛坐风雨，春晖紫府迷笙歌。

陈琳负伟才，仲舒抱俊策。银纪湘东豪，仙集淮南客。

梁园授简空陈编，巫台梦思俱云烟。风流儒雅怀千年，壮图此日辉前贤。

作者简介：明山东胶州人，字全卿，号云壑，又号海壑。由贡生官至巩昌府通判。工诗，多触事起兴，吐属天然。有《海壑吟稿》。